Sonja Mikkelsen (S), 2001-05-22:
Ja, man får næsten lyst til at sige: Hvad hjertet er fuldt af ...
Udvikling og vækst kan ikke bare måles i, hvor mange kvadratmeter bolig der er til rådighed pr. person, eller hvor mange biler, tv og computere vi har.
Evnen til at være kreativ er uhyre vigtig, når vi skal finde løsninger for fremtiden, uanset om det er i vort eget liv, om det er i opgaver, som vi løser i fællesskab, om det er i uddannelse eller omsorg, eller om det er i bidrag til en dynamisk og konkurrencedygtig udvikling i de private virksomheder.
Kunsten og kulturen, de mange direkte udøvende eller bidragende på anden måde, er med til at sikre dynamik og spændstighed vort samfund.
Kunsten og kulturen er således en af forudsætningerne for, at vi kan fastholde vort velfærdssamfund
, og samtidig er kunstnerisk og kulturel produktion basis for kommercielle forretninger, uden at det af den grund går ud over den frie kunstneriske udfoldelse. Det er tankevækkende, at det, der samlet kan betegnes som kultursektoren, har en omsætning i størrelsesordenen 75 mia. kr. Når vi taler om eksport, tænker vi jo normalt på vindmøller, transport og grise, men her skal man lægge mærke til, at kultursektoren afsætter for 15 mia. kr. til udlandet, og det svarer faktisk til tre fjerdedele af den årlige danske svineeksport.
Der er også mange beskæftigede i branchen, nemlig 60.000 i 14.000 virksomheder.
I kunsten og kulturen bruges de nye teknologier til at få de udtryk frem, som musikerne, filmmagerne, billedkunstnerne og forfatterne ønsker sig, og ofte vil de nye muligheder inden for IT udfolde sig i nye kombinationer og dermed bidrage til forskning og udvikling på deres egen måde - noget der i øvrigt er stigende interesse for i erhvervslivet.
I dag er det heller ikke usædvanligt at se konkrete samarbejder mellem kunstnere og virksomheder, f.eks. som bidrag til personalepolitikken, netop fordi virksomhederne generelt i dag har behov for at stimulere den kreative ånd blandt medarbejderne, samtidig med at det bidrager til et godt arbejdsklima.
Det skal der jo være i virksomhederne i fremtiden, hvis de skal kunne tiltrække den relevante arbejdskraft.
For Socialdemokratiet er sammenkædning af kultur- og erhvervspolitik på ingen måde en erstatning for kulturpolitikken.
Det skal understreges tydeligt og klart, at den frie kunstneriske udfoldelse skal sikres gode vilkår, også i fremtiden; det må ikke på nogen måde anfægtes.
Men med de mange beskæftigede i kultursektoren og den store økonomiske aktivitet har denne spændende sektor også behov for at have adgang til andre kompetencer og erhvervspolitiske instrumenter som supplement til det kunstneriske, på samme måde som andre virksomheder har.
Det gælder f.eks. adgang til finansiering, også eksportfinansiering, adgang til undervisning i at starte og drive virksomhed, adgang til Udenrigsministeriets eksportbistand osv., så sektoren får de samme erhvervspolitiske instrumenter til rådighed, som andre danske virksomheder har. Her et halvt år efter afgivelsen af redegørelsen er flere af initiativerne på vej ud over scenekanten, og det er jo ganske spændende.
Kreativitet i befolkningen eksisterer ingenlunde kun i enkelte af landets regioner, og det er vigtigt, at regeringen er åben over for, at de enkelte initiativer kan gå igen flere steder, styret af de regionale behov, og at andre initiativer, der er tænkt landsdækkende, også virkelig bliver dækkende for hele landet.
Det lægger Socialdemokratiet vægt på generelt i sin erhvervspolitik, og i den sammenhæng er arbejdet med at skabe rammer for og bistå regioner med at udarbejde konkrete forslag til regionale filmfonde og flere iværksættermiljøer i stil med det, der er taget initiativ til på Holmen, jo også ganske spændende.
Socialdemokratiet kan altså tilslutte sig intentionerne i den kultur- og erhvevspolitiske redegørelse om at udvikle kulturerhvervenes udviklingsmuligheder i hele landet, igen med en understregning af, at det ikke må føre til mindre offentlig støtte til den frie kunst eller til at kommercialisere den frie kunst.
Socialdemokratiet vil nøje følge med i, at regeringen holder tempoet i gennemførelsen af initiativerne, og Socialdemokratiet kan, som det fremgår, støtte det fremsatte forslag til vedtagelse.